Rozhodnutie Komisie
z 8. februára 2000
o predbežnom schválení plánov rezíduí tretích krajín podľa smernice Rady 96/23/ES
(oznámené pod číslom dokumentu C(2000) 343)
(Text s významom pre EHP)
(2000/159/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/23/ES [1] a najmä na jej článok 29,
so zreteľom na smernicu Rady 72/462/EHS [2] z 12. decembra 1972 o problémoch zdravia a veterinárnej inšpekcie pri dovoze hovädzieho dobytka, oviec, kôz a ošípaných, čerstvého mäsa a mäsových výrobkov z tretích krajín, tak ako bola naposledy zmenená a doplnená smernicou 97/79/ES [3], najmä jej článkom 3,
keďže:
(1) Niektoré tretie krajiny predložili plány sledovania rezíduí vrátane ich výsledkov službám Komisie a sú potrebné ďalšie informácie a objasnenia.
(2) Iné tretie krajiny poskytovali informácie o plánoch rezíduí podľa podmienok platných ešte pred zavedením smernice 96/23/ES a v súčasnosti vyvážajú do spoločenstva, aj keď nedodali aktuálny plán sledovania rezíduí a/alebo zodpovedajúce výsledky, a pritom sú hľadiská, ktoré vyžadujú viacej informácií a vysvetlenie.
(3) Tretie krajiny, ktoré si želajú vyvážať výrobky živočíšneho pôvodu pre ľudskú spotrebu do spoločenstva, tak ako to konkretizuje smernica 96/23/ES, môžu kedykoľvek preložiť svoj plán sledovania rezíduí Komisii na schválenie. Ak splnia podmienky smernice 96/23/ES, možno ich priradiť k tomuto rozhodnutiu.
(4) V záujme tretích krajín a Európskeho spoločenstva je potrebné usilovať o priehľadnosť vo všetkých krokoch a súčasne poskytnúť dostatok času tretím krajinám, aby upravili svoju legislatívu podľa požiadaviek spoločenstva.
(5) Verejnosť má obavy v súvislosti s výskytom rezíduí vo výrobkoch živočíšneho pôvodu. Preto sa budú plány rezíduí pravidelne aktualizovať a schvaľovať.
(6) Rozhodnutie Rady 79/542/EHS [4] tak, ako bolo naposledy zmenené a doplnené rozhodnutím Komisie 2000/2/ES [5], zostavilo zoznam tretích krajín, z ktorých členské štáty povoľujú dovoz hovädzieho dobytka, ošípaných, koní, oviec a kôz, čerstvého mäsa a mäsových výrobkov, a zahrnulo ustanovenia súvisiace s plánmi sledovania rezíduí, na ktoré sa vzťahuje toto rozhodnutie. Preto by sa rozhodnutie 79/542/EHS malo primerane zmeniť a doplniť.
(7) Článok 29 (1) smernice 96/23/ES hovorí, že zahrnutie a zotrvanie tretích krajín na zozname vypracovanom podľa legislatívy spoločenstva, z ktorých sú členské štáty oprávnené dovážať zvieratá a živočíšne výrobky na ktoré sa vzťahuje táto smernica, bude podliehať predloženiu plánu dotknutej tretej krajiny, v ktorom poskytne záruky v súvislosti so sledovaním skupín rezíduí a látok uvedených v prílohe I.
(8) Článok 8 (3) smernice 96/23/ES hovorí, že najneskôr do 31. marca každého roka členské štáty predložia Komisii výsledky svojich plánov zisťovania rezíduí a látok a kontrolných opatrení.
(9) Druhý odsek článku 29 (1) smernice 96/23/ES hovorí, že ustanovenia článku 8 týkajúce sa termínov predloženia a aktualizácie plánov budú platiť pre plány predložené tretími krajinami a okrem toho musia mať záruky aspoň takú platnosť, akú stanovuje táto smernica.
(10) Opatrenia uvedené v tejto smernici sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Zvieratá alebo živočíšne výrobky z tretích krajín, ktoré sú zahrnuté do zoznamu v prílohe a označené "X", sa považujú za také, ktoré predbežne spĺňajú ustanovenia smernice 96/23/ES v súvislosti so schválenými plánmi rezíduí.
Článok 2
Komisia bude revidovať túto smernicu podľa potreby. Od 1. apríla 2000 bude Komisia hodnotiť plány sledovania rezíduí predložené tretími krajinami v súlade s článkom 29 smernice 96/23/ES pred vydaním konečného schválenia.
Do 31. marca 2000 musia tretie krajiny predložiť plán sledovania rezíduí pre tie potraviny živočíšneho pôvodu, ktoré budú dovážané do spoločenstva v roku 2000, dokazujúc tak plnenie smernice 96/23/ES, ktorých sa týka ustanovenie o rovnakých zárukách, a predložiť výsledky plánu sledovania rezíduí na rok 1999 pre tie potraviny živočíšneho pôvodu, ktoré sa doviezli do spoločenstva v roku 1999.
Článok 3
Toto rozhodnutie je adresované členským štátom.
V Bruseli 8. februára 2000